חוק הפיקוח על מחירי קייטנות ציבוריות, התשע"ז-2017
הצעת חוק פרטית, הכנסת ה-20
פורסם: ספר החוקים, חוברת 2641, עמ' 974, 2017-06-08T00:00:00+03:00
חוק הפיקוח על מחירי קייטנות ציבוריות, התשע"ז–2017 התקבל בכנסת ביום ד' בסיון התשע"ז (29 במאי 2017). החוק מסמיך את שר הפנים, לאחר התייעצות עם ועדה מייעצת, לקבוע בצו מחיר מרבי לקייטנות המופעלות על ידי גופים ציבוריים או המופעלות במבני ציבור ואת רשימת השירותים שיינתנו באותם קייטנות, וזאת לא יאוחר מה- 1 בפברואר בכל שנה. עוד נקבע, כי השר יהיה רשאי להחליט על סלי שירותים שונים לסוגים של קייטנות ציבוריות  ומחיר מרבי שונה לכל סוג של קייטנה, וכן לפטור, בנסיבות מיוחדות, סוגים של קייטנות ציבוריות אם הוא מצא כי יש צורך בכך. כמו כן, נקבע כי מפעיל קייטנה ציבורית יהיה רשאי להפעיל קייטנה שונה במחיר העולה על המחיר המרבי, אם הוא או הרשות המקומית שבתחומה הוא פועל הציעו ונתנו, לכל דורש, קייטנה ציבורית במחיר שאינו עולה על המחיר המרבי שנקבע. במטרה להבטיח את ביצועו של החוק ואכיפתו, יוטלו עיצומים כספיים בגין הפרתו וייקבעו הוראות שיקלו על הגשת תביעה אזרחית כנגד המפרים.